Brakpan-gesinsmoord: ‘Die seer lê baie diep vandag’Sandra Schwartz (Foto: Facebook) Sandra Schwartz sal vandag saam met haar kinders, Shereé, Lee-Ann en Simeon, ter ruste gelê word ná hulle verlede week dood in hul huis in Brakpan aangetref is. Hulle het almal skietwonde opgedoen in die voorval wat in dié stadium ’n gesinsmoord blyk te wees. “Die seer lê baie diep vandag,” vertel Linda Hamer, Sandra se sussie, vanoggend aan Maroela Media voordat haar familielede om 12:00 uit die NG kerk Greymont in Randburg in Johannesburg begrawe word. “Al wat ek hoor in my kop is ’n stem wat vir my sê dat Sandra en haar drie kinders dood is. Tot vanoggend het ek gehoop ek gaan wakker skrik en besef dit was net ’n nagmerrie.” Maroela Media het vroeër berig die polisie is verlede Woensdag omstreeks 17:00 na die huis in Sallies Village ontbied. Die brandweer was reeds op die toneel aangesien die huis ook aan die brand gesteek is. Johan Schwartz het na sy gesin probeer soek en toe sy vrou (39) en hul drie kinders, onderskeidelik 19, 16 en 10 jaar oud, met koeëlwonde van ’n 9 mm-pistool aangetref. ’n Boodskap is sedertdien in aanloop tot die begrafnis op sosiale media versprei waarin finansiële hulp vir Johan gevra word om die koste van die begrafnis te dek. Shereé, Simeon en Lee-Ann Schwartz. (Foto: Facebook) Volgens Hamer is die familie bewus van dié boodskap. “Die uitgawes en alles is van dag een af gedek deur Jan en Adrie Symons, ons oudste sussie en haar man.” Sy onthou haar oorlede sussie as ’n diep omgeemens met baie liefde vir haar mense. “Here, hou net u hand oor ons, want vandag weet ek nie hoe ons sonder U staande gaan bly nie,” bid sy. Kol. Lungelo Dlamini, provinsiale woordvoerder van die polisie, het aan Maroela Media gesê die polisie mag geen inligting rakende die moordondersoek bekend maak nie. “Enige [forensiese] verslae in verband met die slagoffers se dood sal as bewyse in die saak by die hof ingedien word om ’n geregtelike doodsondersoek te doen. Slegs familielede of naasbestaandes sal ingelig word van die verslae se bevindinge,” het hy verduidelik. Dlamini het wel gesê die polisie vermoed geen vuilspel nie.